U-I-159/99
Natisni
Opravilna št.:
U-I-159/99
Datum odločitve:
17. 2. 2000
Objavljeno:
OdlUS IX, 28
ECLI:
ECLI:SI:USRS:2000:U.I.159.99
Akt:
Zakon o prekrških (Uradni list SRS, št. 25/83, 36/83 - popr., 42/85, 47/87 in 5/90 ter Uradni list RS, št. 10/91, 13/93, 66/93, 39/96, 61/96 - odl. US, 35/97, 73/97 - odl. US, 87/97 in 73/98) (ZP)
Izrek:
Pobuda za začetek postopka za oceno ustavnosti Zakona o prekrških se zavrne.
Evidenčni stavek:
Ker je o ustavnosti zakona, ki ga izpodbijajo pobudniki, Ustavno sodišče že odločilo, in ker je tedaj že odgovorilo tudi na vse bistvene argumente pobudnikov, je pobudo zavrnilo.
Geslo:
Prekrški, upravno kazenski postopek.
Postopek o prekrških, pravno sredstvo.
Izredna pravna sredstva.
Načelo enakosti pred zakonom.
Pravna podlaga:
Ustava, 14. čl.
Zakon o Ustavnem sodišču (ZUstS), 2. odst. 26. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. U-I-46/96 z dne 19. 6. 1997, Uradni list RS, št. 41/97 - OdlUS VI,93).
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Ljudmila Bizjak, Ljubljana in drugi
Datum vloge:
1. 7. 1999
Vrsta odločitve:
sklep
Vrsta rešitve:
zavrnitev
Dokument:
US19917
Dokument v PDF obliki:
U-I-159-99.pdf
122 KB
Prenesite datoteko
U-I-159/99
17. 2. 2000
S K L E P
Ustavno sodišče je v postopku za preizkus pobude dr. Ljudmile Bizjak iz Ljubljane, Milana Drakslerja iz Kopra, Radovana Hrasta iz Ljubljane, Konrada Lazarja iz Maribora in Dušana Senčarja iz Maribora na seji dne 17. februarja 2000
s k l e n i l o :
Pobuda za začetek postopka za oceno ustavnosti Zakona o prekrških (Uradni list SRS, št. 25/83, 36/83 - popr., 42/85, 47/87 in 5/90 ter Uradni list RS, št. 10/91, 13/93, 66/93, 39/96, 61/96 - odl. US, 35/97, 73/97 - odl. US, 87/97 in 73/98) se zavrne.
O b r a z l o ž i t e v
1. Pobudniki zatrjujejo, da pravni položaj državljanov Republike Slovenije, ki so bili upravno kaznovani pred organi drugih republik nekdanje Jugoslavije, ni enak pravnemu položaju državljanov Republike Slovenije, ki so bili upravno kaznovani pred organi Republike Slovenije. Ti naj bi imeli možnost, da s pobudo Državnemu tožilcu Republike Slovenije za vložitev zahteve za varstvo zakonitosti dosežejo razveljavitev odločbe o kaznovanju in ustavitev postopka o prekršku. Poleg tega naj bi Zakon o kazenskem postopku (Uradni list RS, št. 63/94 in naslednji - ZKP) dal vojaškim osebam, ki so bile obsojene na vojaških sodiščih na območjih drugih republik nekdanje Jugoslavije, možnost za vložitev zahteve za varstvo zakonitosti in za obnovo postopka. Ker naj bi osebe, ki so bile upravno kaznovane pred organi drugih republik nekdanje Jugoslavije, podobne možnosti ne imele, naj bi bil Zakon o prekrških (v nadaljevanju: ZP) v nasprotju z načelom enakosti pred zakonom (drugi odstavek 14. člena Ustave). Pravni interes izkazujejo s trditvijo, da so bili kaznovani v upravno kazenskem postopku pred organi drugih republik oziroma pred zveznimi organi nekdanje Jugoslavije. Pobudniki predlagajo, naj Ustavno sodišče ugotovi zatrjevano kršitev Ustave in zakonodajalcu naloži ustrezno dopolnitev ZP.
2. Zatrjevana neskladnost ZP s 14. členom Ustave je že bila predmet odločanja v zadevi št. U-I-46/96 (odločba z dne 19. 6. 1997, Uradni list RS, št. 41/97 in OdlUS VI, 93). Ustavno sodišče je po presoji enakih očitkov, kot jih navajajo pobudniki, ugotovilo, da veljavna zakonska ureditev uveljavljanja pravic zaradi neutemeljenega odvzema prostosti v postopku o prekršku ni v neskladju z Ustavo. Ker je torej o ustavnosti zakona, ki ga izpodbijajo pobudniki, Ustavno sodišče že odločilo, in ker je že tedaj odgovorilo tudi na vse bistvene navedbe pobudnikov, je pobudo zavrnilo.
3. Ustavno sodišče je ta sklep sprejelo na podlagi drugega odstavka 26. člena Zakona o Ustavnem sodišču (Uradni list RS, št. 15/94 - ZUstS) in prve alinee 52. člena Poslovnika Ustavnega sodišča Republike Slovenije (Uradni list RS, št. 49/98) v sestavi: predsednik Franc Testen ter sodnice in sodniki dr. Janez Čebulj, dr. Zvonko Fišer, dr. Miroslava Geč-Korošec, Lojze Janko, Milojka Modrijan, dr. Mirjam Škrk, dr. Lojze Ude in dr. Dragica Wedam-Lukić. Sklep je sprejelo soglasno.
P r e d s e d n i k
Franc Testen